정조 11년
丁未十月十九日巳時上御誠正閣大臣備局堂上引見入侍時領議政金致仁左議政李在協右議政兪彦鎬戶曹判書徐有隣禮曹判書金履素刑曹判書吳載純行副司直鄭好仁吏曹判書李𡊠行副司直李在簡兵曹判書鄭昌順兼都承旨沈豐之開城留守閔鍾顯行副司直李敬懋吏曹參判金文淳行副司直徐有大刑曹參判洪秀輔行副司直蔡弘履漢城右尹朴祐源江華留守趙鼎鎭行副司直金持默左副承旨曺允大假注書李羲觀事變假注書金膺著記事官李相璜金祖淳以次進伏訖致仁曰今日寒事稍解聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今月已至念間群情之晝夜顒祝愈切中宮殿諸節一向平順而無他症候耶上曰連得平順矣致仁曰自前月每承必致踰月之敎而今則爲日稍久下情還不勝紆鬱矣上曰若不踰晦初則好矣致仁曰近來冬雷之災殆乎無歲無之而至於今番則四五日之間再次告警且雪中殷轟尤係初見伏想聖心兢惕丙枕靡安矣日昨箚引自古爲應文之例而若臣等祈懇則亶出衷曲蓋旣無一毫裨補反或貽害世道區區所望實在於亟賜退斥改卜賢德而乃伏承循例下批臣等悚恧已無可言且災異如此而下之祈免上之靳允徒歸應文之事則其有乖於至誠修省之道爲如何哉至於賤臣則尤是衰老昏耄飾巾待盡只在朝夕更伏望亟許遞免以幸公私焉上曰所引過矣昨日傳敎已言之而一則否德二則否德予固自省之不暇然而予亦曰近日災異未必不由於卿等何者近來朝象之不得寧靖實由於卿等之不能鎭定故耳致仁曰豈惟下能鎭定乃反有激成之歎此臣所以至誠祈懇於斥退之恩者也如賜斥退目下亦必有顯效矣上曰若如此當初何以復起卿乎致仁曰初則猶冀其爲一有補益而今則已試蔑效正宜斥免也上曰昨日政院玉堂所懷卿等見之乎致仁曰未及見之矣上曰昨下求助之敎庶幾昌言之有聞而政院玉堂所懷旣無可觀臺諫所言則又只似擧子對策樣豈不慨然哉予於玉堂所懷批答用慨然二字而玉堂又因此徑出設於大臣箚批用此二字卿等亦豈因此胥命或尋箚乎玉堂事誠可異也致仁曰誠如聖敎雖於臣等箚批承此二字臣等豈敢因此不爲入闕乎徑出玉堂誠過於分數矣上曰昨日命陳所懷實出有意近日朝象何如此乎金遇國疏本初則不欲頒布而或者以爲頒布然後於當之者反有勝焉云故使之頒布矣予非不知重繩之爲宜而罰止削職者意實有在再作洪樂淵又有疏救之擧矣此亦姑不賜批而要之此等處不必多費聲氣曰是曰非如是則非徒無益反恐無寧靖之期也致仁曰如使臣等少有彈壓之望鎭服之量則朝象豈至如此乎臣則尤是垂死殘喘而徒致激人心害世道之歎亟賜處分實所至望且今日入闕始見臺疏則在臣亦多有不安者而旣入闕中不敢不承候而退歸故玆敢冒沒登對矣上曰臺疏於卿有何不安處乎致仁曰誠亦有之矣上曰近日事左相當任其責矣大抵對策與臺疏一般自上求言在下應旨設使言有狂妄亦宜假借向來金履成對策中語非謂其眞如此也乃是先事之戒古人亦有毋若丹朱傲之言則予之特加批點者此也而金遇國疏乃以一筆句斷非直爲人鬼關頭而已則此豈朝廷間好事乎且其所論三事中金鍾正事尤可笑金鍾正予於其賓客時見之頗了了剛明今則老昏甚矣向來事必是老昏惶怯中所致則疏中下語豈可如是且不惟論向來事乃又提及已往復起宿火此等處左相則似可以鎭壓而何不爲鎭壓之道乎予則曰自向來議薦時事卿亦如此況年少名官乎不知者必反以卿爲推波助瀾此豈予置卿此任之本意乎予雖無誠信之交孚於群下者豈因金遇國之言而有所左右亦豈因金遇國對邊之言而有所彼此哉自古如此事或値投間抵隙之機以售乘時逞意之計而今則明知其不能入猶復如此亦可謂不善料事矣在協曰聖敎及此下懷惶悚無以仰對且卽今擧國顒祝之際雖有大於此者亦不可提論況臺疏所陳乎臺諫事誠怪異矣然而尹蓍東之政注金履成之對策人之有言亦已久矣但對策事設有人言豈可以此論斷乎上曰雖以政注事言之亦何可因此句斷其平生乎予於伊時非不欲索言是非以露圭角而若或致過重則反易乖激若不以爲非則又有可慮故只得如此平說且予之本意欲使爲甲乙之論而互相起鬧者兩無所甘蓋甘如醴者本非好事故近來規模無彼無此一以無味爲主此意卿等亦必知之而遭罹者須勿認以爲不足臺諫亦毋認以爲太過可矣雖然近來每事如此故毋論此邊彼邊氣節名義又漸掃地蓋先朝五十年功德實所以全保世臣而今則聖化寢遠世級日下只自爲身家之計不復知名節爲何事此固可悶而若於彼此之間有所偏重則反有激成之慮故只以不激不隨物來順應爲事且使跳踉者毋得轉加而已矣致仁曰自上雖以不露圭角爲敎而伊日金遇國處分亦可謂明示好惡矣大抵爲國之道當好惡處好惡當處分處處分然後乃可以寧靖而若或以一味鎭安爲主則恐非其宜且雖以培養氣節言之聽納之際是者奬之非者責之又其甚者罪之則必有益於培養之道而但恐於此得中爲難矣上曰此時夾贊正賴卿等蓋財成輔相上下交修而後可以做事予豈能獨運於上也予之復起卿者正以此也則卿欲見幾而作可乎致仁曰夾贊二字豈如臣之誠信未孚力量無素者所堪當乎且如尹蓍東所遭正以其進用太驟見忤半世之故則處於睢盱之地者例患如此臣之冒居此任亦周年矣此臣所以惟望速退以全曲保之恩者也上曰尹蓍東事誠然矣而卿之復居此任豈可援比於他人之驟用乎且卿年若只五六十亦可以曲從而今卿則餘日無多何可許其去乎致仁曰臣年若五六十且當生死以之而今則實昏耄無用故敢以是祈免矣上曰然則詢玆黃髮之言又何謂耶致仁曰如高允九十後亦當劇務而臣之無似何敢比擬古人乎上曰臺疏中尹蓍東事擬望一款爲新說話而其餘皆套襲前人所言矣致仁曰若以古事言之故相鄭澈至被榜示朝堂之罰而其子登科入玉署故相李頤命拜相後其兄師命始復官今韓翼謩旣已復官則其孫檢擬似非異事矣在協曰鄭李兩相事係是黨議間事似與今日事有異矣上曰韓翼謩伊時事載在明義錄蓋初則不可謂善處而末後書啓獜漢則以一轉再轉必欲湛滅爲言而韓翼謩則知罪知罪爲辭亦可謂收之桑楡矣且予嘗以其孫則似不必枳塞有所云云豈或此言流出而有所檢擬乎金遇國乃欲因此而驅之於逆則豈有如此人事乎觀其疏辭之全沒知覺可見左相諸人之初不與知也至於金鍾正事亦必昏妄所致則又何可深咎乎致仁曰金鍾正事臣則嫌不敢陳而至於韓翼謩則本與麟漢角立便是楚越矣上曰予亦於復官傳敎略已言之而但臺論寧激毋渝設令韓翼謩果賢也爲臺官者提論其孫檢擬之可否而或請罷或請削而已則雖或過於分數亦何關係而今乃直驅之於逆則豈其可乎且果逆也予豈任之以冢宰之重乎其無知覺甚矣致仁曰若只就事論事而已則豈以爲非乎上曰金履成則予於傳敎已脫之矣致仁曰金履成亦久枳之餘榮進稍驟故見忤於人矣上曰左相則以爲如何在協曰誠如聖敎謄前人之言蒙上文之稱而歸之於逆豈有如此人事乎上曰小小是非之曰可曰否猶或可也此則非人則鬼非忠則逆豈可以甲乙之爭直驅之罔測之科哉且金遇國實則庸劣故其疏眞贓自可見捉此予所謂左相必不與知者也蓋其無見識無料量如此安得不敗乎致仁曰此等事雖左相亦何以盡知雖知而挽止亦未必聽從官高者例患如此矣上曰今番事左相必不知而此亦豈金遇國所能自辦者乎予於處分時欲發此言而嫌於過重故不果矣然而其中主張跳踉者若査得懲戢則必有益於世道時象矣在協曰主張跳踉者將何以知得耶上曰卿豈無斟酌料量者乎必須嚴加禁斷使無情者不得盡其辭則好矣上曰金遇國疏中有起廢之語其間豈有廢枳之事乎予於臺望及兵郞望一二次越點以此觀之亦與初不擬望者有異蓋前年金遇國言事後予非以其言爲非而伊時試射日復賊以金遇國五寸來見等說有所云云復賊事誠萬萬無嚴而不炊之堗又何生煙乎予則以臺諫進言不因人指使能自辦得者爲眞箇臺諫予之靳點於金遇國者正以此也然若使金遇國無此事而冒此名則亦可矜憐矣致仁曰復賊之筵中此言誠萬萬無嚴卽此一事可知其爲逆矣然臺諫則又豈可如此乎上曰伊時六承旨及諸卿宰皆在而乃敢揚言此事其時承旨中亦有論斥之擧矣致仁曰筵體旣如是無嚴入侍承旨豈可不卽席請罪乎上曰伊時果亦有請推之事矣上曰李命俊狀啓卿等見之乎其中涼藿事以十分之九出送而以其一分留置云者其言頗有條理且聞其治積素著云矣致仁曰涼藿事似於湖南必有益矣上曰此誰之親族也在協曰洪秀輔必知之矣秀輔曰卽廣平大君子孫而與李致中寸數不遠且與臣連家矣在協曰其爲人頗眞實矣上曰判尹何不入來也允大曰判尹辭疏到院故纔已退却而疏辭則以僚堂譴削爲難安之端矣致仁曰此忠淸前監司金光默狀啓也枚擧泰安縣監朴泂牒呈以爲該縣三面環海水路絶險挽近以來臭載最甚況以一隻孤舟責其三海護送者實是行不得之政所斤行營以稅船去來咽喉之地吏率軍民生長水邊洞知夷險而護送各不過數十里泰安則以海門稍遠之地裝送不慣水之船格而護送合爲三百餘里歷行營而爲西邊指路則後到船之在南邊者無護送之暇越所斤而爲北邊指路則前到船之在西邊者亦無護送之勢當初定界之時不顧護送之難易只限邑鎭之地界故致敗之數出者良以此也若使行營自黃嶼少進而至蟻項爲西邊七十里指路所斤則自蟻項少進而至萬垈爲北邊八十里指路泰安則爲南邊二百里指路使護送無甚偏多則允合矯救之道請令廟堂稟旨分付矣當初縣鎭護送各限其地界故或數十里或三百里不均莫甚泰安之年年遞倅蓋由於是此不可無變通而道臣所論儘得其宜臣等之意則依其請許施似好而備堂中或有難之者臣等旣不能目覩形便則有難硬斷以奏曾經道臣今方入侍下詢處之何如上曰曾經道臣及水使各陳所見可也有隣曰泰安事勢非不可悶而毋論營邑鎭長短大小各有壃界若使虞候僉使非其壃界而替當護送則營鎭稱冤勢所必至恐不如仍舊貫之爲經法矣豐之曰泰安數遞之弊實由於護送界限之太遠臣之淺見則與前道臣金光默狀啓所達無異矣文淳曰泰安數遞雖極可悶而邑鎭旣有地界如是變通恐不無反生弊之慮矣秀輔曰臣則居任未久未及巡審海路形便無以詳知今於下詢之下不敢指一仰對矣有大曰旣有地界之定限則在本邑雖云可悶而使虞候與所斤替當護送則其所救弊反爲貽弊之端矣致仁曰邑鎭壃界則依前只於水路別定界限使之護送恐無不可矣上曰地界之如是分定雖有無於前之嫌自此分掌可專該倅數遞之弊亦可矯救依狀請施行可也出擧條致仁曰爲先山石役送助財力不是異事而完營錢之說屢登於秋曹文案至徹睿覽則其在國體不可仍置全羅監司沈頤之罷職何如上曰依爲之出擧條致仁曰臣素蔑鑑識每當儀薦時不勝惶悶而鄭東浚之治積曾所慣聞實合一試於方面之任故向於錦伯薦望時以此薦擬矣今番完伯之代則必以此人爲定似好故敢達矣上曰鄭東浚近聞有實病且雖以國體許施罷職之請而其本事似是立石所用且其才諝可惜姑勿出代可矣致仁曰臣亦以國體請罪而蓋換錢事南中則猶稀少西路則幾乎無處不然矣上曰完伯事今番則公罪而但其才太多固亦有疏明處所可慮者諺所謂言甘之家醬未必甘耳致仁曰明日慕華館査對政府西壁互相引義不進左參贊鄭昌聖右參贊徐有寧竝姑許遞何如上曰依爲之前望單子入之待下批牌招可也出擧條致仁曰臣之賤疾已成癃痼而向來則猶有乍劇乍歇之間今則近五十日一味添苦今日賓對亦僅僅扶畀入來臣之始望惟在邦慶後卽賜退斥今則雖邦慶前有難陳力矣上曰前已言之予必不使卿至於狼狽矣十五年休致之餘旣復入則寧可忽然復去乎此亦有關國體不可不顧況中間又因事故再次進免者乎卿雖如此予必不從徒有不相孚之歎矣致仁曰臣於筵席豈敢拖長陳懇而第情踪旣甚危臬疾病又復癃痼僚相今方出壃而亦無由就別私第往參査對則其衰病難强亦可推知矣上曰耆耉之年何可修如此人事乎有隣曰本曹財力常患不敷之中昨年收祖比前大縮以今所儲限明年二月新捧前較量則米不足爲二萬五千石錢不足爲十萬兩米旣有今春貸用錢又係無時請得其不能量入爲出莫非有司之責開口仰達極涉愧悚方依領相所達定例外謬例抄出釐正而非但釐正後贏縮有不可預料目下所需拮据末由五千石米則自下稱貸於惠廳四萬兩錢則姑先取用於封不動十萬兩中竝待新捧還報爲計而二萬石六萬兩殆無出處米條則嶺南三漕倉除留米乃是戶惠廳通瀜句管之需限二萬石許劃惠廳後自京廳先爲取用錢條則關西別餉錢二萬兩木三百同嶺南除留錢一萬兩許劃以爲計朔支用之地而事關錢穀區劃下詢大臣處之何如上曰領相之意何如致仁曰自前地部之請得錢木每在於國役稠疊之時而未聞無事而請得如今日之爲也此非可繼之道而關西事亦豈不可悶乎第聞以昨年收租之比前大縮本曹經用政在渴急云到此朝家有難一向恝視而所請則未免過多矣嶺南除留米卽戶惠廳同管之需而旣與惠堂相議云二萬石特令取用關西別餉錢一萬兩木二百同亦爲許劃俾於新捧前繼用何如在簡曰臣於待罪度支時亦欲請得除留米故不無料量臣意則二萬石似太多矣致仁曰惠堂所奏亦然依其言以一萬五千石許劃宜矣上曰依爲之出擧條有隣曰今此惠廳請得條及貸用條係是軍兵掖隷諸上司各衙門所屬放料之資在前如此之時與受諸人視若公得斗量無節欠縮居多事之寒心莫此爲甚今番放料時如有如前之事則別營軍監所屬自臣曹另加嚴繩軍兵掖隷及諸上司各衙門所屬隨其現發草記重勘之意出擧條預先申飭俾無犯科之弊何如上曰依爲之出擧條在簡曰向來守禦使以廣州結錢還送均廳請得給代米事陳奏蒙允矣第以本廳言之給代旣患不足事目亦自至嚴來後流弊又恐難支故敢此仰達矣上曰予之爲畿民停留代捧卽苦心而守摠兩營旣不罷則又不可一向如此且聞軍兵料將以錢代給云故向於擧條措辭批答而且其所請只是一年給代則何至有後弊乎在簡曰雖只請一年一番如此則每爲前例矣上曰大臣之意何如致仁曰守禦廳本有給代米而中間停罷徐命膺爲守禦使後又復以錢代給今之所請不過以錢換米則此與公給有異似難用一切之法矣在協曰有司之臣當守法意彼之請給代終是法外此之遵事目乃出守法矣彦鎬曰所請旣止一年則雖許給代豈至爲式例乎上曰守摠兩營又有他米條名色乎有隣曰摠廳則有月課米矣上曰月課米有其名而無其實有司之臣所宜變通者而因循至此矣有隣曰月課米卽造銃之資矣上曰名雖造銃實則不然予亦非謂其永罷也上曰諸將臣各陳月課米所用處可也敬懋曰臣於本營待罪日淺未及詳知而至於摠廳若無此米將無一柄銃之下往於列邑者矣有大曰禁御兩營則間年劃給矣上曰果以此造銃乎有大不能仰對敬懋曰法意則以此造銃而每以他用矣上曰若以守禦廳錢換給他營門此米條則似便好惠堂筵退後相議處之可矣致仁曰若以摠廳米移換則摠廳必難之矣上曰摠廳則似必以此造銃矣上敎持默曰御營廳月課米數爲幾何造銃亦爲幾柄乎持默曰臣未及詳知矣上曰出去知入可也上敎敬懋曰都監軍卒乃輦下親兵苦樂專係於大將且威生於廉公生於明苟能潔己則軍律亦必有勝近來都監凡百果何如敬懋曰臣百無一能猥當重任晝夜惶懼形容日就瘦削顧何能使軍容頓變於前乎上曰向有中巡從近爲之之敎軍情果以爲如何耶敬懋曰傳敎之下一軍聳聽歡聲雷騰感頌之情可以想得矣上曰匠人私役事何以處之敬懋曰工匠中善手多屬都監若一切防塞則恐爲行不得之事故番次及工役外不得已處則公私役事使之往赴矣上曰近來米儲之枵然專由都監養兵之需而渠輩朔料則聞又甚薄且受料之際又不得全數受去此弊若得釐正則誠好矣致仁曰自上以撫摩之責提飭將臣臣竊欽仰德意而都監大弊則又在老弱疾病之不爲淘汰矣上曰年限已過而除減者幾名乎敬懋曰雖已過限不至衰病者有仍留之例故十餘名則仍留三十餘名則除下矣上曰陞戶已盡領付乎此似有勝於京軍矣敬懋曰其準尺者乃許到付此蓋一邑中極擇上送者比之京軍之待年者似有勝矣上曰中巡財力則能有裕乎敬懋曰本營財力只是錢邊而記付不過萬餘兩且中巡施賞則無用錢之例當入木七八十同矣上曰財力可謂寒心矣致仁曰中巡若常常爲之所入反少以其稀闊故兼爲慰悅之道而所入反多矣上曰自今定式每年春秋如期設行雖七八十同亦可爲二次之用且技藝較試之際老弱査括必易矣卿須申明舊制爲此經綸可也初則予之知卿者不如此而近來卿之處事多隘塞有非元戎之材予所以未妥於卿者多矣然而猶望其勉力於廉明二字且須定行此事以爲慰悅軍心鍊熟技藝之地好矣敎鍊官之純用行伍自金聖應始之而近來將校中全無稍解兵書者此後取才時必以兵書試取期有實效可也敬懋曰臣亦嘗考閱取才則行伍中亦無如見今曾經者臣意則行首敎鍊官以方外人諳熟兵書者爲之似可爲彈壓勸奬之道而若一切自行伍拔用恐無優劣矣持默進奏曰臣出問則本營月課米四百石間年受來以造火藥云矣上曰實則火藥亦未必造矣每年所造果幾斤云耶持默曰一年所造未詳幾許而每致不足故自本營加造云矣上曰中宮殿進御加減達生散依前方五貼更爲製入出榻敎命退諸臣以次退出